DA Den Europæiske Unions Tidende CE 78/566

(2004/C 78 E/0601)

SKRIFTLIG FORESPØRGSEL E-3502/03

af Michl Ebner (PPE-DE) til Kommissionen

(24. november 2003)

Om: Luftkvalitetsstandarder i trafikbelastede områder

Udviklingen i trafikken og de dermed forbundne negative følger i form af luftforurening og støjemissioner er også i transitområdet Sydtyrol et regelmæssigt gennemgående debatemne. Det er nødvendigt med både strengere grænseværdier for partikler og kvælstofoxider og strengere kontrol med emissioner. Partikler af finstøv indeholder giftige stoffer, trænger ind i alveolerne og medfører alvorlige luftvejssygdomme. Hovedårsagen til disse sundhedsfarlige emissioner er den tunge trafik på transitvejene. Der findes imidlertid partikelfiltre til lastvogne, men de anvendes kun i begrænset omfang. Det samme gør sig gældende for bus-og banetransport, som anses for at være »miljøvenlige transportmidler«, der har motorer, som ikke længere opfylder de nuværende emissionsnormer.

Hvilke foranstaltninger træffes for at begrænse forureningen?

Hvilke grænseværdier vil der blive fastsat for at tage hensyn til den stigende trafik?

Hvorfor indføres der ikke strengere kontrol med motoremissioner?

Svar afgivet på Kommissionens vegne af Erkki Liikanen

(14. januar 2004)

Med direktiv 1999/96/EF (1) blev der i to trin indført nye emissionskrav for nye tunge køretøjer. Euro 4-trinnet der vil være obligatorisk fra oktober 2006 for samtlige nye tunge køretøjer, vil nedsætte emissionerne af nitrogenoxider (NOX) med ca. 30 % i forhold til de nugældende krav, og partikelemissionen vil blive sænket med ca. 80 %. Det andet obligatoriske trin (Euro 5) vil være gældende for samtlige nye tunge køretøjer fra oktober 2009, og dette vil resultere i en nedsættelse af NOX med i alt 60 % i forhold til de nugældende krav. Kommissionen er i øjeblikket i færd med at undersøge mulighederne for en yderligere nedsættelse af emissionerne fra tunge køretøjer, der vil være koncentreret om de vigtigste forurenende stoffer, nemlig NOX og partikler. Der vil kunne imødeses yderligere nedsættelser i et kommende Euro 6-trin, der har en tidshorisont på 2012-2013.

Disse grænseværdier gælder for nye køretøjer, der første gang tages i brug på offentlig vej i EU. Kommissionen har ikke planer om at indføre nye standarder for køretøjers emissionsværdier i takt med, at trafikken tiltager. Det videnskabelige arbejdsprogram, der kan føre til udarbejdelse af et forslag fra Kommissionen om Euro 6-trinnet, tager dog stigningen i trafikniveauet i EU og regionale områder med i betragtning.

Den mere nøjeregnende emissionskontrol vil blive suppleret med indførelsen af nye tekniske foranstaltninger vedrørende selvdiagnosesystemer (OBD) på tunge køretøjer. OBD kommer til at indgå i Euro 4-trinnet fra 2006. OBD vil løbende kontrollere overskridelse af emissionskravene og oplyse føreren og værkstedet, hvis der skal gøres noget ved et problem i forbindelse med emissionskontrolsystemerne. Kommissionen arbejder også på en ny metode til kontrol med, om tunge køretøjer, der er i brug, overholder kravene gennem anvendelse af bærbare emissionskontrolsystemer, der vil supplere de tekniske foranstaltninger i Euro 4-trinnet.

(1) Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF, EFT L 44 af 16.2.2000.